CELEX: 32013R1181
Language: hr
Date: 2013-11-19 00:00:00
Title: Uredba Vijeća (EU) br. 1181/2013 od 19. studenoga 2013. o utvrđivanju stope prilagodbe za izravna plaćanja iz Uredbe Vijeća (EZ) br. 73/2009 za kalendarsku godinu 2013. i stavljanju izvan snage Provedbene uredbe Komisije (EU) br. 964/2013

22.11.2013   
            
            
               HR
            
            
               Službeni list Europske unije
            
            
               L 313/13
            
         UREDBA VIJEĆA (EU) br. 1181/2013
   od 19. studenoga 2013.
   o utvrđivanju stope prilagodbe za izravna plaćanja iz Uredbe Vijeća (EZ) br. 73/2009 za kalendarsku godinu 2013. i stavljanju izvan snage Provedbene uredbe Komisije (EU) br. 964/2013
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 3.,
   uzimajući u obzir prijedlog Europske komisije,
   budući da:
   
               (1)
            
            
               Dana 25. ožujka 2013. Komisija je usvojila prijedlog Uredbe Europskog parlamenta i Vijeća o utvrđivanju stope prilagodbe za izravna plaćanja iz Uredbe Vijeća (EZ) br. 73/2009 (1) za kalendarsku godinu 2013. Budući da Europski parlament i Vijeće nisu utvrdili tu prilagodbu do 30. lipnja, kako je predviđeno u članku 11. stavku 2. Uredbe (EZ) br. 73/2009, Komisija je, u skladu s člankom 18. stavkom 4. Uredbe Vijeća (EZ) br. 1290/2005 (2) sama utvrdila tu prilagodbu u Provedbenoj uredbi Komisije (EU) br. 964/2013 (3).
            
         
               (2)
            
            
               Predviđanja za izravna plaćanja i rashode u vezi s tržištem iz Komisijinog pisma izmjene br. 2 nacrta proračuna za 2014. pokazuju da je potrebno prilagoditi iznos financijske discipline koji je uzet u obzir u nacrtu proračuna za 2014. To pismo izmjene utvrđeno je uzimajući u obzir iznos financijske discipline u iznosu od 902,9 milijuna EUR, uključujući iznos rezervi za krize u poljoprivrednom sektoru.
            
         
               (3)
            
            
               Dana 16. listopada 2013. Komisija je usvojila prijedlog Uredbe Vijeća za utvrđivanje nove stope prilagodbe za izravna plaćanja, u pogledu kalendarske godine 2013., na osnovi članka 18. stavaka 4. i 5. Uredbe (EZ) br. 1290/2005.
            
         
               (4)
            
            
               Člankom 18. stavkom 4. Uredbe (EZ) br. 1290/2005 ovlašćuje se Komisija da utvrdi te prilagodbe, a Komisija ga je koristila kao osnovu za Provedbenu uredbu (EU) br. 964/2013.
            
         
               (5)
            
            
               Članak 18. stavak 5. Uredbe (EZ) br. 1290/2005 predviđa da do 1. prosinca, na osnovi novih informacija koje posjeduje, Vijeće može donijeti stopu prilagodbe za izravna plaćanja. Međutim, uzimajući u obzir presudu Suda od 6. svibnja 2008. u predmetu C-133/06 (4), ta izvedena pravna osnova se ne može više zakonito koristiti.
            
         
               (6)
            
            
               Člankom 43. stavkom 3. UFEU-a omogućuje se Vijeću da usvaja mjere o utvrđivanju potpore. Stoga, u okviru financijske discipline, stopa prilagodbe za izravna plaćanja koja se dodjeljuju poljoprivrednicima za zahtjev za potporu trebala bi biti utvrđena na toj pravnoj osnovi.
            
         
               (7)
            
            
               U pravilu, poljoprivrednici koji podnose zahtjev za potporu za izravna plaćanja za jednu kalendarsku godinu (N) potporu primaju unutar određenog razdoblja plaćanja u financijskoj godini (N + 1). Međutim, države članice u nekim slučajevima imaju mogućnost poljoprivrednicima plaćati kasnije, i nakon tog razdoblja plaćanja, bez vremenskog ograničenja. Zakašnjela plaćanja mogu se obaviti i u nadolazećoj financijskoj godini. Kada se u određenoj kalendarskoj godini primjenjuje financijska disciplina, stopu prilagodbe ne bi trebalo primjenjivati na plaćanja za koja su zahtjevi za potporu podneseni u kalendarskim godinama u kojima se nije primjenjivala financijska disciplina. Stoga, kako bi se osiguralo jednako postupanje prema poljoprivrednicima, primjereno je predvidjeti da se stopa prilagodbe primjenjuje samo na plaćanja za koja su zahtjevi za potporu podneseni u kalendarskoj godini u kojoj se primjenjuje financijska disciplina, bez obzira na to kada se potpore isplaćuju poljoprivrednicima.
            
         
               (8)
            
            
               U političkom dogovoru o reformi zajedničke poljoprivredne politike od 26. lipnja 2013. odlučeno je da će se financijska disciplina primjenjivati na izravna plaćanja koja prelaze 2 000 EUR. Osim toga, također je dogovoreno da će se povrat neiskorištenih odobrenih sredstava (ako postoje) na kraju financijske godine isplaćivati poljoprivrednicima sljedeće godine koja je podložna financijskoj disciplini. Kako bi se osigurala dosljednost, primjereno je odrediti prag za sve godine. Financijsku disciplinu trebalo bi primjenjivati na sličan način na kalendarsku godinu 2013. radi dosljednosti s budućom dogovorenom primjenom, stoga je primjereno predvidjeti primjenu stope prilagodbe samo na iznose koji prelaze 2 000 EUR.
            
         
               (9)
            
            
               Člankom 11. stavkom 3. Uredbe (EZ) br. 73/2009 omogućuje se da se u okviru primjene rasporeda povećanja iz članka 121. te Uredbe na sva izravna plaćanja koja se dodjeljuju u novim državama članicama u smislu članka 2. točke (g) te Uredbe, financijska disciplina ne bi se trebala primjenjivati na nove države članice do početka kalendarske godine u kojoj je razina izravnih plaćanja koja se primjenjuju u novim državama članicama barem jednaka tada primjenjivoj razini takvih plaćanja u ostalim državama članicama. Budući da izravna plaćanja i dalje podliježu primjeni rasporeda povećanja u kalendarskoj godini 2013. u Bugarskoj i Rumunjskoj, stopu prilagodbe koja se utvrđuje ovom Uredbom ne bi trebalo primjenjivati na plaćanja poljoprivrednicima u tim državama članicama.
            
         
               (10)
            
            
               Uredba (EZ) br. 73/2009 izmijenjena je Aktom o pristupanju Hrvatske. Budući da Hrvatska podliježe primjeni rasporeda povećanja iz članka 121. Uredbe (EZ) br. 73/2009 u kalendarskoj godini 2013., stopu prilagodbe koja se utvrđuje ovom Uredbom ne bi trebalo primjenjivati na plaćanja poljoprivrednicima u Hrvatskoj.
            
         
               (11)
            
            
               Kako bi se osiguralo da je prilagođena stopa primjenjiva od datuma predviđenog Uredbom (EZ) br. 73/2009 za početak plaćanja poljoprivrednicima, ovu bi Uredbu trebalo primjenjivati od 1. prosinca 2013.
            
         
               (12)
            
            
               Novu stopu prilagodbe trebalo bi uzeti u obzir za računanje cjelokupnih plaćanja koja se dodjeljuju poljoprivrednicima za podneseni zahtjev za potporu za kalendarsku godinu 2013. Radi jasnoće, Provedbenu uredbu (EU) br. 964/2013 trebalo bi stoga staviti izvan snage,
            
         DONIJELO JE OVU UREDBU:
   Članak 1.
   1.   Iznosi izravnih plaćanja u smislu članka 2. točke (d) Uredbe (EZ) br. 73/2009 viši od 2 000 EUR, koji će se dodjeljivati poljoprivredniku u okviru zahtjeva za potporu podnesenog u kalendarskoj godini 2013., smanjuju se za 2,453658 %.
   2.   Smanjenje iz stavka 1. ne primjenjuje se na Bugarsku, Rumunjsku i Hrvatsku.
   Članak 2.
   Provedbena uredba (EU) br. 964/2013 stavlja se izvan snage.
   Članak 3.
   Ova Uredba stupa na snagu na dan objave u Službenom listu Europske unije.
   Primjenjuje se od 1. prosinca 2013.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. studenoga 2013.
      
         
            Za Vijeće
         
         
            Predsjednik
         
         L. LINKEVIČIUS
      
   
   
      (1)  Uredba Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike (SL L 30, 31.1.2009., str. 16.).
   
      (2)  Uredba Vijeća (EZ) br. 1290/2005 od 21. lipnja 2005. o financiranju zajedničke poljoprivredne politike (SL L 209, 11.8.2005., str. 1.).
   
      (3)  Provedbena uredba Komisije (EU) br. 964/2013 od 9. listopada 2013. o utvrđivanju stope prilagodbe za izravna plaćanja iz Uredbe (EZ) br. 73/2009 za kalendarsku godinu 2013. (SL L 268, 10.10.2013., str. 5.).
   
      (4)  Predmet C-133/06 Europski parlament protiv Vijeća [2008] ECR I-3189.